陈造
再次韵作招隐篇
我家五亩园，泉细地不渴。
载酒噬肯游，开门谁汝遏。
典衣买花栽，种十八九活。
繁华出荒秽，天巧容人夺。
三径纡晓步，两部厌晴聒。
长日岸帻啸，看人曳裾谒。
伸屈较倚伏，烜赫藏戾孽。
蛮触胜负间，吾老饱所阅。
孰知花药畴，细炷沈檀屑。
此乐彼莫顾，渠爱我已割。
微吟会心处，山鸟亦欣说。
焉得喙三尺，佳处为君说。
秋兰媚幽芳，野竹挺高节。
当知陶一觞，可敌萧八叶。
骈来作螟赢，独产耿玉雪。